รายงาน : โรงเรียนเกษตรกรชาวนา จ.สุพรรณบุรี
จังหวัดสุพรรณบุรี ถือเป็นอีกหนึ่งจังหวัดที่มีฐานการผลิตสินค้าเกษตรและอาหารปลอดภัย รวมทั้งมีแหล่งท่องเที่ยวเชิงสร้างสรรค์ วันนี้เราจะพาคุณคุณผู้ชมไปรู้จักกับโรงเรียนเกษตรกรชาวนา ซึ่งเป็นโรงเรียนแห่งแรก ที่เปิดอบรมให้เกษตรกรได้เรียนรู้พัฒนาข้าว ตามกระบวนการผลิตอย่างถูกต้อง เพื่อเพิ่มผลผลิตข้าวและลดต้นทุนการผลิตลง ด้วยการใช้นวัตกรรมเข้ามาต่อยอดและพัฒนาผลผลิตให้มีความยั่งยืน ติดตามได้จากรายงาน  


ซึ่งที่ผ่านมากลุ่มเกษตรกรในพื้นที่จังหวัดสุพรรณบุรีประสบกับปัญหาการผลิตข้าว  เนื่องจากฝนไม่ตกตามฤดูกาล และราคาข้าวตกต่ำ ต้นทุนการผลิตสูง และหากเกษตรกร ยังคงผลิตข้าวตามรูปแบบเดิม เกษตรกรจะมีกำไรลดลง หรืออาจขาดทุน และส่งผลกระทบต่อสุขภาพได้ และภายหลังจากที่มีโรงเรียนเกษตรกรชาวนาจังหวัดสุพรรณบุรีขึ้น  เกษตรกรได้มีโอกาสเรียนรู้กระบวนการผลิตแบบลดต้นทุนจากการพิสูจน์ด้วยตนเอง


นายอนันต์ สุวรรณรัตน์ อธิบดีกรมการข้าว กระทรวงเกษตรและสหกรณ์  กล่าวว่า ได้มีการยกระดับศูนย์วิจัยข้าวจังหวัดสุพรรณบุรี เป็นสถาบันวิทยาศาสตร์ข้าวแห่งชาติ เพื่อเป็นหน่วยวิจัยเชิงลึกในการทำวิจัยข้าวตามหลักยุทธศาสตร์ข้าว


โรงเรียนเกษตรกรชาวนาจังหวัดสุพรรณบุรี จึงเป็นจุดศูนย์กลางที่บูรณาการการแลกเปลี่ยนเรียนรู้ร่วมกัน ระหว่างภาครัฐ ภาคเอกชน และเกษตรกร เพื่อสร้างเครือข่ายเกษตรกรด้านการเกษตรที่ปลอดภัยจากสารพิษ การรวมกลุ่มการผลิตที่เข้มแข็ง และสามารถเชื่อมโยงกลุ่มการผลิตเข้าสู่ตลาดแบบยั่งยืน

อัศวิน โพธิ์ทัย : ถ่ายภาพ